Den stigende coronasmitte kan gøre det svært at finde på juleaktiviteter. Det har naturvejleder Karin Winter nu fundet en løsning på.

Kvistene knækker, idet hun trasker forbi. Dagslyset rammer lige akkurat igennem de afklædte trækroner og ned på skovens eneste besøgende. Det er Karin Winther. Hun er taget i skoven, og med sig har hun en skovl og en kasse fuld af nisser. -	Der er nok mange, der desværre er blevet ramt af corona, og så tænkte jeg, at det her er en god måde at blive krudtet af og blive klogere på nisser, siger Karin Winther, der er naturvejleder i Vesthimmerlands Kommune. Nisseopgaver skal få skovens gæster i julehumør Med stigende smittetal og restriktioner kan det være svært for familien at finde på aktiviteter i juleferien. Derfor er Karin Winther gået i gang med at plante nisser rundt omkring i skoven. -	Jeg havde egentlig taget fri i dag, men så besluttede jeg mig alligevel for at lave en ekstra nissejagt. På den måde kan vi få endnu flere ud i naturen og komme i julehumør, siger naturvejlederen. Nisserne er lavet af træ og har røde og grønne nissehuer. På dem står både tal og bogstaver. Elementer, som er en del af en nisseopgave, man kan løse. På naturekspeditionens hjemmeside kan man downloade tre forskellige opgaver, der involverer de nyplantede nisser. -	Hvis man løser opgaven rigtigt, får man at vide, hvorfor nisserne har røde eller grønne huer, og hvad de hellere vil undvære end at have numsen bar, siger hun. Nisseskattejagten er gratis, og man kan deltage i både Jenle Plantage og Uhrehøje Plantage.